SC ออกหุ้นกู้ 3 พันลบ. จำนวน 2 ชุด เสนอขายรายใหญ่ 21-23 ก.พ.นี้
SC ออกหุ้นกู้ 3 พันลบ. จำนวน 2 ชุด เสนอขายรายใหญ่ 21-23 ก.พ.นี้ หวังใช้เป็นเงินทุนในการดำเนินกิจการ โดยมีธนาคารซีไอเอ็มบี ไทย เป็นผู้จัดการการจัดจำหน่ายหุ้นกู้ 
20 ก.พ. 2560

บริษัท เอสซี แอสเสท คอร์ปอเรชั่น จำกัด (มหาชน) หรือ SC ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 3,000 ล้านบาท โดยบริษัทจะเสนอขายให้ผู้ลงทุนสถาบัน และ/หรือ ผู้ลงทุนรายใหญ่ เปิดให้จองซื้อระหว่างวันที่ 21-23 ก.พ.60 โดยมีธนาคารซีไอเอ็มบี ไทยจำกัด (มหาชน) หรือ CIMBT เป็นผู้จัดการการจัดจำหน่ายหุ้นกู้
โดยหุ้นกู้ดังกล่าวแบ่งออกเป็น 2 ชุด ชุดที่ 1 เสนอขายไม่เกิน 1,000 ล้านบาท อายุ 3 ปี ครบกำหนดไถ่ถอน พ.ศ. 2563 ให้อัตราดอกเบี้ยคงที่ร้อยละ 3.30 ต่อปี ชำระดอกเบี้ยทุก 3 เดือนตลอดอายุหุ้นกู้ และชุดที่ 2 เสนอขายไม่เกิน 2,000 ล้านบาท อายุ 5 ปี ครบกำหนดไถ่ถอน พ.ศ.2565 กำหนดอัตราดอกเบี้ยคงที่ร้อยละ 4.00 ต่อปี ชำระดอกเบี้ยทุก 3 เดือนตลอดอายุหุ้นกู้
ในขณะเดียวกันบริษัท ทริสเรทติ้ง จำกัด ได้จัดอันดับเครดิตของ SC ที่ระดับ BBB+ แนวโน้ม “คงที่” เมื่อวันที่ 23 ก.ย.59
ทั้งนี้บริษัทมีวัตถุประสงค์นำเงินที่ได้จากการเสนอขายหุ้นกู้ครั้งนี้ เพื่อใช้ในการประกอบธุรกิจหลักของบริษัท ตลอดจนถึงการใช้เป็นเงินทุนในการดำเนินกิจการ